
ACTA APOSTOLICAE SEDIS 


COMMENTARIUM OFFICIALE 


ACTA PIT PP. X 


LITTERAE APOSTOLICAE 
I 


VEN. IOANNES EUDES, MISSIONARIUS APOSTOLICUS, INSTITUTOR CONGRE- 
GATIONIS IESU ET MARIAE ATQUE ORDINIS B. M. V. A CARITATE, RENUN- 
CIATUR BEATUS. 

PIUS PP. X 

Ad perpetuam rei memoriam. — Divinus Magister, qui Ecclesiam pro- 
prio sanguine acquisitam perpetuo tuetur, religionis administros, ab ipso 
sal terrae nuncupatos, numquam evanescere sinit, quum homines sint 
illorum opera a culpae corruptione recreandi. Sanctos igitur viros misera- 
tione sua identidem excitavit, qui cleri disciplinam ac mores, temporum 
pravitate collabentia, pro viribus instaurantes, aeternae animarum saluti 
uberiore cum fructu providerent. Inter hos iure meritoque est adnume- 
randus venerabilis Dei servus Ioannes Eudes, presbyterorum congrega- 
tionis Iesu et Mariae ineclytus fundator, qui homo vere missus a Deo, 
heroica virtute adlaboravit, ut damna religioni saeculo xvu in Galliis illata 
quam maxime sarciret. Ortum hie habuit xvm kal. dec. anno salutis MDCI 
in pago vulgo Ri, dioeceseos Sagiensis, ex Isaac et Martha Corbin, piis 
honestisque parentibus, qui si filium impetrassent, se peregre iter factu- 
ros ad nostrae Dominae de la Recouvrance, ibique illum Deo consecra- 
turos spoponderunt. Voti compotes, natum, indito ei nomine Ioanni, 
piaculari aqua protinus abluendum curarunt. Tam faustis ominibus vitam 

Ioannes ingressus, usque ab ineunte aetate accepta a parentibus virtutum 

documenta suis moribus optime expressit; pietate enim non minus quam 

modestia, praecipua animae custode, mirifice floruit, et in exemplum inter 
pueros enituit. Perspicuo illius virtutis argumento, egregium facinus fuit 
ab eo, vix decem annos nato, publice factum; cum enim aliquis e suis 

aequalibus ipisi alapam duxisset, Ioannes vivus vidensque in genua statim 
provolutus, aliam ex evangelii praecepto genam admovit. Ut vero studio- 
rum laude exornaretur, pater eum pientissimo sacerdoti excolendum tra- 
didit, quo usus magistro, non litteris modo, sed et potissimum in religione 
tantum profecit, quantum postea eius sanctitas declaravit. Mitem itaque 
Christum, quem adeo studiose imitabatur, amplecti atque eius immacu- 
latis carnibus suavissime vesci discupiens, nimia perfusus est laetitia, quum 
duodecimum agens annum Sancta de altari primum libavit, sacro etiam 
chrismate inunctus. Tot tantique eius fuerunt memorabili illo die animi 
motus, ut angelus in divina abreptus videretur, tamque ei mira cum Christo 
coniunctio, ut paulo post perpetuae castitatis se voto obstringeret, seque 
totum Deo dicare constitueret. Exceptus deinde in collegium Cadomense, 
quod patres e societate Iesu, sanctorum altrice virorum, moderabantur, 
ibi pari ac maiore cum religione vitam exigens, tam frequenter caelesti 
intererat convivio, tamque tenero Deiparam Virginem amore proseque- 
batur, ab eo sponsam incenso cordis aestu electam, ut omnes illum devotum 
Eudes appellarent. Absoluto philosophiae curriculo, domum rediit, et cum 
parentes multum instarent, ut uxorem duceret, consilio suo exposito, 
omnibus precibus ab ipsis contendit, ut sibi potestatem facerent, se Deo 
ac beatae Virgini prorsus devovendi. Itaque Cadomum denuo reversus, 
ac theologiae opera data, cum profana et caduca fastidiret, Berulliani 
Oratorii congregationem, ubi sacrum munus facilius exerceret, coepit cogi- 
tare. Optatis suis iterum adversum habuit patrem, sed ipse Dei vocem, 
quam naturae, satius audire ducens, adeo illum obtestatus est, ut tandem 
de huiusmodi congregatione adeunda filio assentiretur. In hance igitur 
sodalitatem Parisiis cooptatus, cuius finis esse debebat tum sacras con- 
ficere expeditiones, tum ephebos in seminaria excipere eosque doctrina ac 
pietate instruere, recte putari potest, quanto studio venerabilis Dei Servus 
se gereret ad suam pariter atque aliorum salutem procurandam. Et re 
quidem vera omnigenae eius virtutes, summa animi demissione cumulatae, 
continuo ita eluxerunt, ut ei evangelici praeconis officium, priusquam 
sacros ordines iniret, delatum fuerit, quod exorsus, magnam sui exspecta- 
tionem apud omnes concitavit. Sed tandem, exeunte anno MDcxXxv, adfuit 
exoptatissima dies, qua venerabilis Ioannes sacerdotio Parisiis auctus, tanta 
religione primam Deo hostiam immolavit, ut maiore non posset. Noven- 
silis vero sacerdos sive aspero vitae genere, sive susceptis laboribus 
in morbum incidit, ex quo paullatim in solitudine convalescens, se ad 
divinos libros perdiscendos applicuit, mox in gravius vitae periculum lap- 
surus. Cum enim per patris litteras certior factus esset de natali solo asia- 
tica lue perculso, statim illue advolavit, ac neque vigiliis, neque labo- 

ribus parcens, corpora et praesertim animas aegrotantium summa ope 
refecit. Satis erit dicendo, Ioannem Argentonii civibus suasisse, ut so- 
lemnia vota beatae Virgini Mariae pro depellenda ingruente calamitate 
nuncuparent, qui reapse Deiparam praesentissimam experti, ab horribili 
flagello mirum in modum servati sunt. Sed in hoc gloriae campo venera- 
bilis Dei Famuli virtus iterum fulsit; nam quadriennio post Cadomum 
eidem pestilentié vexatum protinus accurrit, nova ibi praebens eximia 
caritatis documenta, et cum id unum cavendum existimaret, ne alios con- 
tagio laederet, intra dolium in agro pernoctabat, quem Sancti pratum 
postea dixerunt. Non multum abfuit, quin ob exantlatos labores denuo 
morbo correptus, e vivis excederet, ex quo vix dum relevatus, apostolicum 
munus incredibili cum alacritate suscepit, ac pagos, oppida et illustres 
etiam urbes non intermisse peragravit. Hoc modo plurimos annos usque 
ad extremam aetatem populos, pravis tune moribus imbutos, ad chri- 
stianae vitae decus adhortatus est, et propter laetos poenitentiae fructus, 
quos ipse ubique collegerat, cum divo Vincentio Ferrerio exaequatus 
fuit. Sacrorum Antistites non minus illius concionum vi quam sanctimonia 
freti, Ioannem certatim advocabant, id sibi persuasum habentes, suos 
cuiusque dioeceseos fideles, qui ingenti numero Dei praeconem audituri 
confluerent, se tanti viri verbis exemploque ad bonam frugem recepturos. 
Neque alienum meminisse videtur, inter divinae legis nuncios adeo Ioannem 
tune deindeque praestitisse, ut Olerius, 8. Sulpitii societatis institutor, 
qui eum Parisios ad concionandum arcessierat, saeculi prodigium ipsum 
existimaret, et Galliarum regina, pariter ac Bossuetius, vir doctrina cele- 
berrimus, sacris omnibus oratoribus eum in exemplum proponendum 
censerent. Sed venerabilis Dei Servus domus Oratorianae Cadomi rector 
renuntiatus, cum a supremis moderatoribus iuvenes obtinere minime 
posset, Ecclesiae devovendos, tunc haud parvo dolore sensit, huiusmodi 
Institutum a praecipuo suo officio omnino defecisse; quare post divinam 
opem precibus ieiuniisque imploratam, et consilia ex multis petita, demum 
a sodalibus, quibuscum ei viginti annos consuetudo fuerat, aegro quidem 
animo, discessit. Quinque igitur cum sacerdotibus sociatus, vm kal. 
apriles anno MDCXLIU, presbyterorum congregationem instituit, cui san- 
ctissima Iesu et Mariae nomina dedit, et Cadomi primum seminarium 
aperuit, Baiocensis Episcopi auctoritate anno posteriore rite confirmatum. 
Incredibile dictu est, quam gravis invidia, cuius sancti non sunt insueti 
viri, venerabili Dei Servo ex eo tempore conflata sit, praesertim a Ian- 
senianis, ob immutatum eius erga Romanam Cathedram obsequium, sed 
pariter est admiranda summa animi demissio ac fortitudo, quibus Ioannes 
non semel omnia patienter perpessus, suos inimicos appellarit fratres, ac 

pro eis Deo preces adhibuerit. Primum illud seminarium, quod Ioannes, 
utpote consiliorum Petri Cardinalis de Berulle interpres ac velut haeres, 
ex Tridentini Concilii praescripto erexerat, complura sunt, Antistitum 
suffragio, multifariam secuta, quibus cleri doctrinae ac pietati abunde 
consultum fuit; atque ita frugifera Eudiana congregatio non aliter ac 
sinapis granum, in arborem succrescens, longe lateque ramos brevi dif- 
fudit. Praetereundum autem non est, venerabilem Dei Famulum sodali- 
tatem etiam instituisse Filiaruam B. M. Virginis a caritate, quarto eis addito 
voto, malis mulieribus ad honestam vitae rationem avocandis, quae quidem 
communitas, hune sibi finem gloriae ducens, a rec. me. Alexandro VII 
decessore Nostro, Ioanne adhuc vivente, in religiosum Ordinem, nunc 
ubique gentium divulgatum, evecta fuit. His omnibus societatem etiam 
nune exstantem adiecit, cui titulus a Matris Dei admirabili corde, aliaque 
pietatis caritatisque condidit opera, fidelium sexui, aetati et conditioni 
accommodata, quibus spirituali eorum emolumento quam qui maxime pro- 
spexit. Verum enim vero ad Ioannis in Ecclesiam merita cumulus accessit, 
quum ipse, singulari erga sanctissima Iesu et Mariae corda flagrans amore, 
de liturgico eis cultu praestando, non sine aliquo divino afflatu, primus 
cogitavit. Cuius ideo suavissimae religionis tum pater existimandus est, 
quippe qui usque ab instituta sacerdotum congregatione solemnia sacro- 
rum eorundem Cordium inter suos filios celebranda curavit; tum doctor, 
nam propria Officia et Missam in eorum honorem composuit; tum denique 
apostolus, toto enim est pectore nisus, ut saluberrimus ipsorum cultus in 
quemcumque locum evulgaretur. Inter haec, neque Dei verba ad populum 
facere desiit, neque multa et praeclara scripta, insignem redolentia pie- 
tatem exarare. Eum praestantiores Galliarum viri summa observantia 
prosecuti, ultro consulebant, et ipse Vincentius a Paulo, quo Ioannes, 
foecunda sanctorum necessitudine, familiariter utebatur, fructus ex eius 
missionibus affatim perceptos valde admiratus fuit. Praeclarissimus igitur 
vir, potius laboribus quam annis absumptus, cum sibi vitae finem adesse 
intelligeret, magis ac magis cupiit dissolvi et esse cum Christo. Priusquam 
vero infirmum corpus lecto reciperet, se ad filias nostrae Dominae a cari- 
tate contulit invisendas, eisque postremum vale dicto, ut rore coelestis 
gaudii perfunderentur, ominatus est. Itidem aeger ac valens se totum arbi- 
trio Dei permisit, ex quo summa patientia in perferendis corporis crucia- 
tibus usus, superorum tranquillitate frui videbatur. Ingravescenti autem 
morbo, Sacrorum ope praesidioque instructus, ac nobili filiorum circum- 
datus corona, quos lacrimas prae dolore effundentes aeternae vitae verbis 
alloquebatur, xtv kal. sept. anno MDCLXxx periucunda Iesu et Mariae saepe 
saepius nomina repetens, placidissime in Domino obdormivit. Religiosa 

‘eius familia, licet tam pretiosae patris morti invidendum putaret, in luctu 
tamen ac moerore iacuit. Interim venerabilis Dei Servi clarum omnium 
praeconium, illustrius post obitum factum, populum tam ingenti numero 
allicit atque trahit, eius pedes osculari eique precaria serta ac numismata 
admovere cupientem, ut triduo tantum postquam illius spiritus in caelum 
advolaverat, sacrae eius exuviae efferri potuerint. Ex eo igitur tempore, 
cum sanctitatis fama in dies augeretur, atque ad eam accessisset prodi- 
giorum celebritas, quibus Deus eam confirmasse ferebatur, illius beatifi- 
cationis et canonizationis causa penes sacrorum Rituum Congregationem 
agitari coepta est, atque omnibus ad iuris normam absolutis, rec. me. Leo 
Papa XIII decessor Noster die festo, quo infans Iesu a tribus Sapienti- 
bus est adoratus, anno Mcmi, Ioannis Eudes virtutes heroicum attigisse 
gradum solemni decreto sancivit. Deinde quaestio de miraculis suscepta 
fuit, quae, ipso intercedente, a Deo patrata tradebantur, cunctisque rebus 
severissimo iudicio ponderatis, cum tria ex illis vera et explorata habita 
fuissent, Nos alio decreto Dominica secunda post Pascha superioris anni, 
quo die festum ob Crucem sacrosanctam Hierosolymis inventam celebra- 
tum est, de eorum veritate constare suprema auctoritate Nostra declara- 
vimus. Illud unum supererat inquirendum, num venerabilis Dei Servus 
inter beatos caelites recensendus foret. Quod dubium propositum est a 
dilecto Filio Nostro Dominico 8. R. E. Cardinali Ferrata, causae relatore, 
in comitiis generalibus coram Nobis habitis vu kal. dec. superioris pariter 
anni, in quibus omnes, qui aderant, tum Cardinales, tum sacrorum Rituum 
Congregationis Consultores, unanimi consensu affirmative responderunt, 
Nos tamen in re tanti momenti Nostram aperire mentem distulimus, ut, 
fervidis iteratisque precibus a Patre luminum subsidium posceremus. Quo 
facto, tandem Dominica tertia Adventus D. N. I. C., eucharistico litato 
sacrificio, adstantibus Cardinalibus Seraphino Cretoni cla. me sacrorum 
Rituum Congregationis Praefecto, et memorato Dominico Ferrata causae 
relatore, nec non venerabili Fratre Diomede Panici Archiepiscopo Laodi- 
eensi, eiusdem Congregationis Secretario, et reverendo patre Alexandro 
Verde fidei Promotore, auctoritate Nostra pronunciavimus, tuto procedi 
posse ad venerabilis Dei servi Ioannis Eudes beatificationem. Quae cum 
ita sint, totius Galliae venerabilium Fratrum Nostrorum Antistitum et cleri, 
nec non congregationis Iesu et Mariae atque Ordinis B. M. Virginis a cari- 
tate vota implentes, praesentium tenore facultatem facimus, ut venerabilis 
Dei servus Ioannes Eudes, missionarius apostolicus, et earundem sodali- 
tatum institutor, Beati nomine in posterum nuncupetur, eiusque corpus 
et lipsana seu reliquiae, non tamen in solemnibus supplicationibus defe- 
rendae, publicae fidelium venerationi proponantur, ac radiis imagines deco- 

rentur. Praeterea eAdem apostolicé auctoritate Nostra concedimus, ut de’ 
illo recitetur Officium, et Missa quotannis celebretur, de communi Confesso- 
rum non Pontificum, cum orationibus propriis per Nos approbatis secun- 
dum rubricas Missalis et Breviarii romani. Huiusmodi vero Officii recita- 
tionem Missaeque celebrationem fieri concedimus dumtaxat in diocesi 
Baiocensi, itemque omnibus in templis et sacellis, quibus ubique terrarum 
utuntur presbyterorum congregatio Iesu et Mariae et universus Ordo Dei- 
parae Virginis a caritate, idest religiosae sorores tum a refugio, tum a bono 
Pastore dictae, ab omnibus, qui horas canonicas recitare teneantur, et 
quod ad Missas attinet, ab omnibus sacerdotibus saecularibus et regulari- 
bus ad ecclesias in quibus festum agitur convenientibus, servato tamen de- 
creto S. Rituum Congregationis num. 3862 Urbis et Orbis diei ix Decembris 
anni mMpcccoxcy. Demum facultatem impertimus, ut solemnia beatificatio- 
nis venerabilis Dei servi Ioannis Eudes supradictis in templis celebrentur 
ad normam decreti seu instructionis S. Rituum Congregationis die decima- 
sexta Decembris anno McCML, de triduo intra annum a beatificatione so- 
lemniter celebrando; quod quidem fieri praecipimus diebus, legitima aucto- 
ritate intra annum item designandis, postquam eadem solemnia in basilica 
vaticana fuerint celebrata. Non obstantibus constitutionibus et sanctioni- 
bus apostolicis, ac decretis de non cultu editis, ceterisque contrariis qui- 
buscumque. Volumus autem, ut harum litterarum exemplis, etiam impres- 
sis, dummodo manu Secretarii praefatae Congregationis subscripta sint, et 
sigillo Praefecti munita, eadem prorsus fides in disceptationibus etiam 
iudicialibus adhibeatur, quae Nostrae voluntatis significationi, hisce litteris 
ostensis, haberetur. 

Datum Romae apud 8. Petrum sub anulo Piscatoris, die x1 Aprilis 
MCMIX, Pontificatus Nostri anno sexto. 


L. 8. R. Carp. MERRY DEL VAL, a secretis Status. 


II 


SUPPRIMITUR ABBATIA 8. MAURI IN GALLIA ET ERIGITUR NOVA S. MAURITIL 
IN DIOECESI LUXEMBURGENSI, AD HANC OMNIBUS IURIBUS ET PRIVILE- 


GUS TRANSLATIS. 
PIUS PP. X 


Ad perpetuam rei memoriam. — Retulit Nobis dilectus filius Paulus 
Renaudin, Ordinis 8. Benedicti, Abbas S. Mauri in Gallia, se, quum e sua 
abbatiali domo iniuria exactus sit, novum nunc monasterium, in loco 
vulgo Clervaux, dioeceseos Luxemburgensis, sub titulo et patrocinio S. Mau- 


_ 

ritii, condendum curare, ut sua monastica familia in aedibus regularibus, 
secundum conditiones iure requisitas, deinceps habitare queat. Nos autem, 
qui summo dolore affecti sumus ob religiosos Ordines in Galliis vexatos, 
grato iucundoque accipimus animo, eos alibi florere, ut damna religioni 
illata quam maxime sarciantur. Quare, cum compertum habeamus, novum 
id monasterium venerabilis Fratris Antistitis Luxemburgensis suffragio 
condi, illudque dilectissimam in Christo filiam Nostram Mariam Annam, 
Magnam Ducissam Regentem, peculiari benevolentia fovere; Nos, dum 
veterem abbatiam S. Mauri in Galliis, apostolica auctoritate Nostra, prae- 
sentium tenore, prorsus abolemus, et abolitam esse declaramus, novae 
memoratae abbatiae, quae sub tituto S. Mauritii, in loco vulgo Clervaux 
dioeceseos Luxemburgensis, instituitur, eddem auctoritate Nostra canoni- 
cam erectionem in perpetuum conferimus, atque ad eam omnia et singula 
transferimus iura ac privilegia, quibus antiqua S. Mauri abbatia in Galllis 
gaudebat, ita quidem, ut nullum omnino vinculum inter exstinctam in 
Galliis abbatiam, et novam supradictam domum permaneat. Non obstan- 
tibus constitutionibus et ordinationibus apostolicis, ceterisque speciali licet 
atque individua mentione dignis in contrarium faeientibus quibuscumque. 
Decernentes, praesentes litteras firmas, validas et efficaces exsistere et 
fore, suosque plenarios et integros effectus sortiri et obtinere, illisque, ad 
quos spectat et spectare poterit, in omnibus et per omnia plenissime suf- 
fragari, sicque in praemissis per quoscumque iudices ordinarios et dele- 
gatos iudicari et definiri debere, atque irritum et inane, si secus super his 
&@ quoquam, quavis auctoritate, scienter vel ignoranter, contigerit attentari. 

Datum Romae apud 8. Petrum sub anulo Piscatoris, die 11 maii MOMIX, 
Pontificatus Nostri anno sexto. 


L. & S. R. CARD. MERRY DEL VAL, a secretis Status. 


INDULGENTIAE CONCEDUNTUR PIO OPERI « HORAE SANCTAE PERPETUAE DE 
GETHSEMANI » IN CIVITATE TOLOSANA. 


PIUS PP. X 


Ad perpetuam rei memoriam. — Relatum est Nobis, in sacello S. Lu- 
dovico Andegavensi dicato civitatis Tolosanae, pium precationum opus 
sub titulo Horae sanctae perpetuae de Gethsemani, inde ab anno MDCCCCVH, 
canonice erectum fuisse, cuius finis est Domino nostro Iesu Christo in 
horto de Gethsemani oranti honorem non intermissa tribuere prece. De- 

vota haec exercitatio, usque ab anno MDCCCLXXXV, a viris religione pie- 
tateque praestantibus proposita atque in magnam Galliarum partem brevi 
propagata, nunc quamplurimos complectitur sodales, quibus sua cuique 
precationis hora adsignatur, ut una cum Christo in monte Olivarum preces 
Deo Patri effundente, diu noctuque continenter oretur. Quo vero frugifera 
huiusmodi consociatio maiora in Deo suscipiat incrementa, Nos illius mo- 
deratoris ac sodalium votis benigne exceptis, caelestibus eam thesauris, 
quorum dispensatores divina providentia constituti sumus, libenti quidem 
animo locupletamus. Quare, de omnipotentis Dei misericordia, ac beato- 
rum Petri et Pauli apostolorum eius auctoritate confisi, omnibus ac sin- 
gulis christifidelibus, qui dictum pium opus in posterum ingredientur, die 
primo eorum ingressus, si, vere poenitentes et confessi, sacram synaxim 
sumpserint, plenariam; atque in eodem opere tam descriptis quam pro 
tempore describendis sodalibus, in cuiuslibet eorum mortis articulo, si vere 
poenitentes ac sacra communione refecti, vel, quatenus id facere nequi- 
verint, nomen Iesu ore, si potuerint, sin minus corde devote invocaverint, 
et mortem tamquam peccati stipendium submisso animo susceperint, etiam 
plenariam; necnon iisdeém sodalibus, vere quoque poenitentibus ac sacra 
communione refectis, qui propriam, si habeant, secus parochialem respec- 
tivam ecclesiam, vel publicum oratorium, die festo memorati operis titu- 
lari, a primis vesperis ad occasum solis, devote quotannis visitaverint, 
ibique pro christianorum principum concordia, haeresum exstirpatione, pec- 
catorum conversione ac sanctae matris Ecclesiae exaltatione, pias ad Deum 
preces effuderint, item plenariam; sodalibus denique, qui, singulis mensibus, 
in quibus, semel saltem in hebdomada, piam huiusmodi horae sanctae exer- 
citationem confecerint, admissorum confessione expiati ac caelestibus epulis 
refecti, ecclesiam, ut praefertur, visitaverint, ibique ut supra oraverint, ple- 
nariam similiter omnium peccatorum suorum indulgentiam et remissionem 
misericorditer in Domino concedimus ac largimur. Insuper dictis sodalibus, 
qui, corde saltem contrito, quoties vel e consociationis praescripto preces 
recitaverint, vel in eiusdem pii operis coetus convenerint, trecentos dies; 
quoties vero quodlibet pietatis opus ad praedictae sodalitatis finem exer- 
cuerint, sexaginta dies de iniunctis eis seu alias quomodolibet debitis poe- 
nitentiis, in forma Ecclesiae consueta, relaxamus. Quas omnes et singulas 
indulgentias ac poenitentiarum relaxationes, excepta plenaria indulgentia 
in mortis articulo lucranda, etiam animabus christifidelium, quae Deo in 
in caritate coniunctae ab hac luce migraverint, per modum suffragii appli- 
eari posse indulgemus. In contrarium non obstantibus quibuscumque. Prae- 
sentibus perpetuo valituris. Volumus autem ut praesentium litterarum 
transumptis, et sigillo personae in ecelesiastica dignitate constitutae muni- 

tis, eadem prorsus fides adhibeatur, quae adhiberetur ipsis praesentibus, 
si forent exhibitae vel ostensae. 

Datum Romae apud 8. Petrum sub anulo Piscatoris, die vi maii McMrx, 
Pontificatus Nostri anno sexto. 


L. § S. R. CARD. MERRY DEL VAL, a secretis Status. 


EPISTOLAE 
I 


AD R. P. DIONYSIUM SCHULER, MINISTRUM GENERALEM ORDINIS FRATRUM 
MINORUM, OB SEPTIES CENTENARIA AB ORDINE CONDITO SOLEMNIA. 


Dilecte fili, salutem et apostolicam benedictionem. — Recte vos con- 
stituistis festo solemnique ritu propediem exitum celebrare saeculi septimi, 
postquam beatissimus Franciscus, votis nuncupatis, initium Ordinis vestri 
feliciter posuit. Aequum est vos, hance respicientes temporis diuturnitatem, 
sancte gratulari Deo, qui Assisiensem pauperculum eiusque progeniem 
praecipua quadam benignitate semper fovit; consentaneum agitare laeti- 
tias, quod ipsius Institutum adeo vetustatem non sentit, ut late in orbe 
terrarum, quasi recens, vigeat; utile et frugiferum, domesticos evolvere 
fastos, et merita recolere virtutesque maiorum. Nobis quidem ista solemnia 
sciatis pergrata accidere, presertim quia occasionem praebent profitendi, 
non modo quanta simus erga vos benevolentia, sed etiam quantum, com- 
munis salutis causi, vobis tribuamus. Etenim Instituta Franciscana, ex 
quo extiterunt, eam vim beneficiorum pepererunt Ecclesiae, ut persequi 
omnia longum sit ac pene infinitum. Omnino apparet, postremis aetatibus, 
quum vulgo christiani sensus et spiritus quodammodo hebescerent, Dei 
providentis nutu subvenisse Franciscum, qui, prae se gerens ipse expressam 
similitudinem Iesu Christi, homines ad sapientiam Crucis voce et exemplo 
revocaret. Vir sane mirabilis; qui quum paupertatem in sponsae loco dili- 
geret, perfectae laetitiae fructum ex molestiis contumeliisque peteret, seque 
et alumnos suos ceterorum hominum fratres haberet minores; tum ea erat 
divini abundantia amoris, ut tenero germanitatis sensu omnia, quaecumque 
a Deo sunt, complecteretur. Itaque, Francisci opera, felicius fortasse, quam 
umquam alias, post aetatem Apostolorum, mundus impugnari coepit: exci- 
tato enim studio honorum caelestium et immortalium, quiescere passim 
aviditates vel habendi haec fluxa et caduca, vel praestandi inter se, vel 
inhonestis voluptatibus potiundi; diligentior esse vulgo divinarum custodia 

legum; denique perfectionis christianae species, oblata in sanctissimo viro, 
capere plurimos et adducere, ut ei se in disciplinam traderent. Hine illa 
nata, Assisiensi patriarcha, familia Fratrum; quae quidem e latebris humi- 
litatis atque e squaloribus poenitentiae tam multos tamque nobiles sub- 
misit populo christiano Antistites doctoresque, evangelio praecones, fidei 
martyres, caelo cives. Hance familia subsecuta devotarum Deo virginum, 
a quibus, abditis primo in sacris claustris, longe lateque bonus Christi 
diffusus odor, mox in lucem praeterea vitae actuosae progressis, optima 
etiam ministerio sacerdotum adiumenta praebita. Accessit huc sodalium 
Ordo tertius, mirifice factus ad sanctitudinem morum in universitate chri- 
stiani generis instaurandam; quippe utrumque sexum recipiens, nec ullum 
vitae statum aut conditionem excludens. Quo quidem instituto commode 
iis consultum est omnibus, qui, quum non possent, utpote invocati divi- 
nitus, sequi Franciscum in coenobiis, vellent tamen, ipso duce, sua quisque 
officia servantes, ad caelum tendere. Enimvero Institutum huiusmodi ubi 
primum per Italiam regionesque finitimas propagatum est, brevi christia- 
narum virtutum cultus privatim publiceque revixit; et deinceps, quoties- 
cumque floruit, similes usquequaque provenere fructus: itaque, si nihil 
praeterea Franciscus egisset Ecclesiae causa, ipsum ob hanc unam rem 
in viris de Ecclesia singulariter meritis numerandum, verissime dixeris. 
Equidem optamus petimusque a Deo, ut saecularia solemnia proxima uni- 
versae soboli Assisiensis Patris bono esse emolumento velit; atque optata 
votaque Nostra, ipso deprecante Francisco, eventura confidimus: sed prae- 
cipue velimus, ex his solemnibus sodalitas tertii Ordinis capiat incremen- 
tum. Nan quid optabilius per haec tempora, quum et in convictu dome- 
stico, et in rationibus civium mutuis, et in administratione reipublicae 
tantus incessit neglectus aut contemptus institutorum christianorum, quid, 
inquimus, optabilius, quam ut ea magis magisque invalescat sodalitas, 
quae per omnes civitatum venas possit sapientiae disciplinaeque christa- 
nae spiritum diffundere? Iure igitur decessor Noster fel. rec. Leo XIII 
singularem quandam curam et diligentiam ad instaurandum tertium Fran- 
ciscalium Ordinem adhibuit, cuius etiam leges sapientissime temperavit. 
Nos vero, praeclaram occasionem nacti, idem Decessoris urgemus propo- 
situm; vosque, quotquot estis, quibus Francisci gloria atque adeo com- 
munis salus est cordi, etiam atque etiam hortamur, curetis diligenter, ut 
alii multi tertio huic Ordini dent nomen, et, qui iam dederint, ii sedulos 
tanti magistri se alumnos praestent. Quo autem auspicatius et maiore cum 
celebritate saecularis ista agatur solemnitas, de sacrae indulgentiae mune- 
ribus, quorum penes Nos est dispensatio, haec ultro largimur, lucranda 
in quibuslibet trium Franciscalium Ordinum templis, ubi scilicet, ob me- 

morati eventus faustitatem, conciones de rebus divinis, aut novendiales 
vel in triduum supplicationes fiant. Quisquis igitur his concionibus aut 
supplicationibus interfuerit, toties ei licebit, quoties interfuerit, de poena- 
lium dierum numero septingentos expungere; semel vero plenariam pecca- 
torum veniam, statutis conditionibus, adipisci. Omnibus praeterea, qui vel 
coenobiis Fratrum Minorum eorumque missionum domibus praesunt, vel 
sodalitia Tertiariorum gubernant, vel a sacris sunt sanctimonialium soro- 
rumque Franciscalium cuiusvis Instituti, sodaliumve Tertiariorum una 
conviventium, damus, ut semel per ea solemnia in sua quisque aede, rite 
populo nomine Nostro benedicant. Atque his pontificalis benedictionis 
indulgentiaeque muneribus volumus sanctimoniales Franciscanas in clau- 
stris degentes frui, si, quum nequeant in publico, tamen in privato suo 
sacrario novendialem honori Francisci, patris legiferi, supplicationem 
eant. Divinae interea benignitatis auspicem, Nostraeque paternae caritatis 
testem, tibi, dilecte fili, universisque et singulis, quibus praesides, apo- 
stolicam benedictionem peramanter impertimus. 

Datum Romae apud S. Petrum, die xxv Aprilis Momix, Pontificatus 
Nostri anno sexto. 

PIUS PP. X 


II 


AD ARCHIEPISCOPUM BAMBERGENSEM CETEROSQUE EPISCOPOS BAVARIAE, 
OB EPISCOPALEM CONVENTUM FRISINGAE CELEBRATUM. 


Venerabiles Fratres, salutem et apostolicam benedictionem. — Rescri- 
bentes ad epistolam, quam vos Frisinga sub initium vestri conventus ad 
Nos misistis, primum omnium non possumus quin queramur, quod ex 
vestro numero his paucis diebus unus decesserit, et quidem ille ipse Archie- 
piscopus Monacensis, qui eam Nobis epistolam reddendam curavit. Cui 
Nos venerabili Fratri ut introitum in caelestem patriam maturemus, sup- 
plices Deo sumus; quamquam illum pro suis meritis eo iam pervenisse, 
sperare licet. Deinde scire vos volumus, quae scripsistis, ea Nobis grata 
accidisse. Nimirum gaudemus, quod Bavarorum in Nos pietas per solemnia 
sacerdotii Nostri tam pulchre patuit: gaudemus maxime quod vos, huius 
pietatis suasores et duces, omnem eam diligentiam officii ostenditis, quam 
tempora requirunt. Itaque de Nostra superioris anni exhortatione ad cle- 
rum catholicum, certum habemus, id quod promittitis, sedulo vos cura- 
turos, ut ea vestris clericis, praesertim adolescentibus, uberrime proficiat. 
Quod autem attinet ad annuos conventus, quos habere instituistis, lauda- 

mus vestrum studium, quum Nobis morigerandi, tum communibus eccle- 
siarum vestrarum rebus communiter consulendi. Ac de Frisingensi con- 
ventu id praecipue Nobis probatur, deliberasse vos, quo pacto in puerili 
institutione iura sacrae potestatis integra praestaretis. Etenim ad salutem 
puerorum nimium quantum interest, elementorum scholas inspectioni et 
vigilantiae subesse parochorum: quam inspectionem qui de medio subla- 
tam volunt, ideo volunt, ut liberius teneras mentes ea fingant disciplina, 
quae spiritu christianae religionis careat. Vos vero horum comprimere 
conatus perseverabitis, consentientibus, ut putamus, bonis omnibus; eo 
magis quia vobis in hac causa ipsae civiles leges suffragantur. Ceterum 
pro pietatis officiis, quae Nobis et nuper praestitistis et in hunc annum 
pollicemini, gratias vobis ingentes agimus: rogamusque Deum, ut praemiis 
vos bonitatis suae remuneretur. Quorum auspicem, et benevolentiae No- 
strae testem, vobis, venerabiles Fratres, et clero populoque vestro aposto- 
licam benedictionem peramanter impertimus. 

Datum Romae apud 8. Petrum, die xx Maii Mcmrx, Pontificatus No- 
stri anno sexto. 

PIUS PP. X 


AD ARCHIEPISCOPUM MUTINENSEM CETEROSQUE EPISCOPOS REGIONIS AEMI- 
LIAE, OB ANNUUM PERACTUM NUPER CONVENTUM. 


Venerabiles Fratres, salutem et apostolicam benedictionem. — Gra- 
tum Nobis fuit officium communium litterarum, quas, annuo peracto con- 
ventu, nuper dedistis ad Nos, obsequii pietatisque vestrae declarandae 
causa. Ex eis cognovimus, commoveri vos, ut diligentes Episcopos decet, 
his vel cleri vel christiani populi temporibus: ac propterea omnem dare 
et daturos operam, ut istic, et qui sunt a sacro ordine, dignis floreant vir- 
tutibus, sacraque iuventus ad doctrinae integritatem vitaeque sanctimo- 
niam sedulo excolatur; et qui de grege catholicorum sunt, ii non solum 
cognita probe habeant praecepta fidei, vivantque congruenter, sed etiam 
collatis inter se viribus elaborare pro religione instituant. De his rebus vos 
nempe ducitis ea perstudiose vobis observanda, quae Nos litteris encyclicis 
ediximus. Recte quidem: sed vobis epistolam quoque credimus usui esse 
posse, quam venerabiles Fratres, Episcopi provinciae utriusque subalpinae 
anno proximo ex aede Mariae Solatricis, quo convenerant, circum suas 
dioeceses miserunt. Ibi enim accurate et apte de iisdem rebus agitur: re- 
ligiosae puerorum institutioni, qui scholas publicas frequentant, ex adiun- 

ctis rerum providetur: maximeque, de erroribus Modernistarum, quidam 
notantur fontes, quos ne adeant clerici, praesertim adolescentes, caven- 
dum est. Pro faustis autem ominibus, quibus Nos in hunc annum episco- 
patus vicesimum prosecuti estis, gratias vobis agimus, vicissimque copiam 
divinorum munerum et cupimus et imploramus. Horum auspicem, ean- 
demque benevolentiae Nostrae testem, vobis, venerabiles Fratres, et clero 
populoque vestro apostolicam benedictionem peramanter impertimus. 
Datum Romae apud 8. Petrum, die xxI Maii mcmrx, Pontificatus No- 


stri anno sexto. 
PIUS PP. X 


IV 


AD R. P. D. STANISLAUM TOUCHET, EPISCOPUM AURELIANENSEM, OB FELI- 
CITER EXPLETA B. IOANNAE DE ARC AURELIAE SACRA SOLEMNIA. 


Venerabilis Frater, salutem et apostolicam benedictionem. — Ex 
eis litteris, quibus Nos diligenter certiores facis, quaemadmodum sacra 
in honorem beatae Ioannae istic acta sint, magnus accedit cumulus ad 
summam laetitiam, quam nuper hic Nobis tanta Gallorum frequentia et 
pietas dedit. Nimirum laetamur de isto, quem narras, splendore et cele- 
britate festorum: sed multo laetamur magis, quod illa bonorum consensio 
ad custodiendam tuendamque religionem patriam, cuius consensionis in 
tota Gallia conciliatricem Puellam magnanimam speramus fore, insignis 
in istis caeremoniis exstiterit. Id enim agnoscimus ex accenso studio ac 
pietate populi, qui quidem per eos dies, ut scribis, quum Antistites atque 
administri sacrorum officiis fraternae caritatis inter se certarent, non solum 
cum clero mirifice visus est cohaerescere, sed etiam ad mensam euchari- 
sticam, qua maximum continetur vinculum catholicae unitatis, plurimus 
confluxit. Itaque tibi et gratias agimus, qui iucundo Nos nuncio affeceris, 
et gratulamur, qui in iis rebus, quas nunciasti, magnam pro tua diligentia 
partem habueris. Quod autem addis, Nostrum in gentem vestram amorem 
optimo cuique non dubie apparuisse hoc tempore, Nos valde delectat: im- 
ploramusque Deum, ut Gallos omnes adducat, quicumque memoriam Ioan- 
nae de Arc rite colunt, ut, Iesu Christi Vicario religiose obtemperantes 
efficienter communi saluti studeant. Auspicem interea divinorum mune- 
rum, ac testem singularis benevolentiae Nostrae, tibi, venerabilis Frater, 
et clero populoque tuo apostolicam benedictionem peramanter impertimus. 

Datum Romae apud S. Petrum, die xx1v Maii Momix, Pontificatus 
Nostri anno sexto. 

PIUS PP. X 

S. CONGREGATIO 8S. OFFICI 


DECRETUM 


QUO CUILIBET SACERDOTI CONCEDITUR FACULTAS IMPERTIENDI APOSTOLI- 
CAM BENEDICTIONEM RELIGIOSIS MULIERIBUS IN ARTICULO MORTIS. 


Die 1 Aprilis 1909 

Quum religiosis mulieribus ad instituta votorum tum solemnium tum 
simplicium pertinentibus benedictionem apostolicam in articulo mortis im- 
pertiri nonnisi ordinarius earum confessarius, iuxta vigentem in praesens 
disciplinam, regulariter permittatur; ne forte, hoc quavis ex causa impe- 
dito, supremo huiusmodi spirituali solatio illae destituantur, sanctissimus 
D. N. D. Pius PP. X, oblatis sibi ad rem precibus ex animo annuens, in 
solita audientia R. P. D. Adsessori 8S. Officii concessa, benigne indulgere 
dignatus est, ut, quandocumque alius quilibet sacerdos ad extrema sacra- 
menta religiosis mulieribus votorum tum solemnium tum simplicium mini- 
stranda rite vocetur, eisdem animam agentibus apostolicam etiam bene- 
dictionem, etsi aliunde hac facultate non polleat, impertiri valeat, ad 
normam, ceteroquin, apostolicae Constitutionis s. m. Benedicti XVI, quae 
incipit Pia mater, et servata forma in Rituali romano praescripta. Con- 
trariis quibuscumque, etiam speciali mentione dignis, non obstantibus. 


L. 8 8. A. Can. Giambene, Substitutus pro Indulg. 


CONGREGATIO CONCILI 


HIEROSOLYMITANA er ALIARUM 


DE SUPPRESSIONE DIERUM FESTORUM, ABSTINENTIAE ET IEIUNI. 


Die 3 Aprilis 1909 
PosTULATA. — Vix ac ad tramitem Constitutionis Sapienti consilio, huic 
S. Congregationi quidquid ad Ecclesiae praecepta refertur tributum fuit, 
plures tum circa suppressionem vel translationem quorundam dierum festo- 
rum, tum circa legem abstinentiae a carnibus et ieiunii, iuxta hodiernos 
mores temperandam, Episcoporum petitiones fuerunt oblatae, quarum 
praecipuae subnectuntur. 


= | 

I. Patriarcha Latinus Hierosolymitanus, attentis fidelium paupertate 
ac magno festorum numero, petit supprimi festa sanctorum apostolorum 
Philippi et Iacobi, S. Ioannis evangelistae, et inventionis 8. Crucis extra 
urbem Hierosolymitanam, feriam secundam post Pascha et post Pente- 
costen; itemque transferri solemnitatem SSmi Corporis Christi et Purifi- 
cationis B. M. V. in Dominicam proxime sequentem. 

II. Vicarius Apostolicus Aegyti, quum obligatio audiendi Sacrum festo 
S. Marci evangelistae (25 Aprilis) non observetur, ab eadem postulat dis- 
pensationem pro omnibus catholicis sui Vicariatus. 

III. Archiepiscopus Bononiensis petit, ut in sua dioecesi, religiosas et 
sociales ob rationes, supprimantur saltem feria secunda post Pascha et 
Pentecosten, dies Nativitatem Domini immediate subsequens, atque festa 
S. Annae (26 iulii) et S. Silvestri (31 decembris), quae in eadem dioecesi, 
secus ac in ceteris Italiae dioecesibus, observantur de praecepto. 

IV. Archiepiscopus Monacensis et Frisingensis, propter peculiaria dioe- 
cesis adiuncta, rogat, ut festum S. Bennonis, a die 16 iunii, sublatis prae- 
scriptis et ab operibus servilibus vacandi Missamque audiendi et Missam 
pro populo applicandi, in Dominicam proxime sequentem in perpetuum 
transferatur. 

V. Episcopi Aniciensis, Foroiuliensis et Tolonensis, atque Emus Ar- 
chiepiscopus Mechliniensis nomine quoque Episcoporum suffraganeorum, 
attenta desuetudine ac consequenti praecepti transgressione, exposcunt 
abolitionem abstinentiae et ieiunii in pervigilio solemnitatis sanctorum 
apostolorum Petri et Pauli, in Dominicam proxime sequentem iam trans- 
latae. 

VI. Archiepiscopus Varsaviensis una cum Ordinariis eiusdem provin- 
ciae ecclesiasticae, attentis praesertim defectu olei et piscium, caeli aspe- 
ritate et praxi iamdiu inolita, supplicat, ut 1° usus lacticiniorum omnibus 
stricti ieiunii per annum diebus concedatur; 2° adeps suilla, anserina, etc., 
feriis secunda, tertia et quinta in Quadragesima tamquam ciborum condi- 
mentum adhiberi possit; 3° carnium esus permittatur: a) omnibus Domi- 
nicis Quadragesimae, toties quoties cibi sumuntur; b) omnibus feriis se- 
cundis, tertiis et quintis Quadragesimae, unice in prandio (diner), excepta 
feria quinta maioris hebdomadae; c) diebus Rogationum, toties quoties; 
d) omnibus diebus Sabbati per annum, quatenus non coincidant cum 
stricto ieiunio aliunde obligante. 

VII. Tandem Archiepiscopus de Manila aliique Episcopi suffraganei 
in Insulis Philippinis petunt, ut privilegia, quibus indigenae Philippini ex 
Bulla Altitudo Pauli III fruuntur, quoad ieiunium et abstinentiam, ad 
omnes ibidem commorantes extendantur; innuentes tamen, Delegatum 

apostolicum, vi specialis facultatis pontificiae, iam concessa declarasse In- 
sulis Philippinis indulta Bullae Cruciatae. 

Votum. — Hisce super postulatis exquisitum fuit votum unius ex Con- 
sultoribus, quod heic summatim refertur. 

Quoad abolitionem, vel translationem festorum, antequam ad singulas 
petitiones examinandas ipse descendat, praemittit in primis retinendum 
esse principium, quod a Patribus inculcatum et traditum est, scilicet festa 
necessaria esse praesertim pro imperfectis, tepidis et negligentibus chri- 
stianis, uti habent Origenes contra Celsum, lib. VIII, n. 32, Chrysosto- 
mus et alii. Quare motivum, quod saepe invocatur pro diminutione 
festorum, scilicet exinde multiplicari peccata, quia multi negligunt prae- 
cepto satisfacere, non videtur solido niti fundamento. Profecto aetas no- 
stra a Christo longe abest, et plerique, etiam fideles, practico cuidam ma- 
terialismo dant operam, unice intendentes ea quae mundi sunt, caelestium 
prorsus immemores. Ab hoc periculo retrahere debet fideles Ecclesia; quod 
obtineri non poterit, nisi eorum animos renovando ad principia evange- 
lica et ad memoriam rerum caelestium per celebrationem praesertim die- 
rum festorum, qui christianos conquiescere faciant a temporalibus et exci- 
tent ad caelestia. Exinde multi quidem peccabunt, sed multi etiam, et forte 
plures, salvabuntur; qui autem peccabunt, sua culpa interibunt; qui sal- 
vabuntur, salutem adipiscentur industria et cura Ecclesiae. Ambigendum 
tamen non esse subdit, Romano Pontificis ius esse et officium, ut, si quando 
necessitas quaedam urgeat aut periculum immineat, praeceptum ipsum ob- 
servandi dies festos aut imminuat aut moderetur, quaemadmodum semper 
fecit Ecclesia, v. g. Alexander III, cap. 3, tit. IX, lib. II Decretaliwm, et 
Urbanus VIII Constitutione Universa diei 24 Sept. 1642. Adnotat tandem, 
sibi non videri conveniens aut decens, Ecclesiam nimium, quoad hoc, 
suam legislationem civili coaptare. Verum quidem est, haud parvum esse 
inconveniens si Gubernium civile non admittat nec recognoscat dies festos 
ab Ecclesia praeceptos; attamen ex una parte plures a praecepto excu- 
sabuntur, ex altera fideles amant videre Ecclesiam independentem in exer- 
citio suae potestatis. 

Item Consultor haud facile admittit festorum, praesertim solemniorum, 
in Dominicam proxime sequentem translationes, quas a necessitatibus indu- 
ctis a revolutione Gallica ortum priorem habuisse censet. Hae enim trans- 
lationes non solum contrariae sunt Liturgiae, quia fere supprimuntur Offi- 
cia dominicalia et destruitur antiquissima et omnium pulcherrima pars Li- 
turgiae, sed etiam antiquae menti Ecclesiae, quia, stante speciali Liturgia 
de Tempore, festa Sanctorum celebrari non poterunt. Usus autem, non 
quidem transferendi dies festos ad proximam diem dominicam, sed assi- 

gnandi diebus dominicis fixis aliquam festivitatem, inolevisse putat ex 
causa substituendi breviora Officia festiva longiori Officio dominicali. 

His praehabitis, primo transit ad singulas petitiones circa festa Domini. 
Ad haeec itaque festa reducuntur dies Nativitatem Domini immediate se- 
quens, nec non feria secunda Paschatis et Pentecostes, circa quas petitur 
abolitio praecepti feriationis, quae in quibusdam supra memoratis dioece- 
sibus adhuc viget. Iamvero, quamvis in antiqua Ecclesia actus pietatis et 
devotionis fidelium in ipsa prima eorundem festorum die finem non habue- 
rint, tamen, quum secunda illa dies generatim hodie non amplius observetur, 
hanc abolitionem concedi posse in casu retinet Consultor. — Item conce- 
dendam non ambigit abolitionem festi inventionis S. Crucis pro Patriar- 
chatu Latino Hierosolymitano, excepta tamen urbe Hierusalem. — E contra 
non admittit translationem festivitatis Corporis Christi in Dominicam se- 
quentem, praesertim quoad Patriarchatum Hierosolymitanum. Rationes 
enim, quae ad hune diem festum introducendum Urbanum IV moverunt, 
gravissimae sunt, inter quas eae praesertim eminent, ut retundatur hae- 
reticorum perfidia et insania, et fideles valeant in humilitatem spiritus 
et animi puritate ea instaurare, quae ex negligentia vel fragilitate humana 
erga hoc SSmum Sacramentum minus plene gesserunt in Missarum officiis 
et in Eucharistiae sumptione. Quae omnia applicationem non dubiam hac 
etiam nostra aetate inveniunt, et multo magis in urbe Hierosolymitana. 

Relate ad festa beatae Mariae Virginis, Consultor contrarium se osten- 
dit translationi festi Purificationis ad Dominicam sequentem, praecipue 
Hierosolymis, quum in Oriente antiquissima sit huius festi celebratio, 
quod potius uti festum Domini habitum fuit, et praeterea eadem servetur 
ipsa die secunda Februarii ab omnibus Orientalibus, non solum catholicis, 
sed etiam schismaticis. 

Quoad superius memorata Sanctorum festa, adlectus vir, stantibus cir- 
cumstantiis et causis ab Episcopis oratoribus allatis, facile concederet 
abolitionem vel translationem, quum minoris momenti ea sint, et ple- 
rumque nec antiquitate nec significatione praestent. 

Transiens demum ad petita indulta circa ieiunium et abstinentiam a 
carnibus, fatetur ipse, se non valde acclinem esse hisce dispensationibus 
concedendis, et refert quae sacra Scriptura et Patres de ieiunio loquuntur, 
exemplum primitivae Ecclesiae praesertim quoad ieiunium quadragesimale, 
nec non quae Benedictus XIV statuit in suis Constitutionibus Non am- 
bigimus diei 30 maii 1741, et Libentissime diei 24 iunii 1745, ad sartam 
tectamque custodiendam ieiunii legem. Nec ex adverso eum movet prae- 
textus imminutae valetudinis ad abroganda ieiunia. Nam et imminutio 
ista valetudinis non probatur, quum statisticae tradant imminutum nu- 

merum mortuorum; et praeterea male habentibus praesto sit dispensatio, 
si iam non eousque perveniant, ut a lege deobligentur. Quod maxime pro 
abstinentia locum habet, eo vel magis quod mirum videretur, si Ecclesia 
nunc in ea relaxanda nimis facilem se praebeat, quum medici, ab antiqua 
sua praxi recedentes, saepe saepius iniugant, ob ipsam corporalem valetu- 
dinem, abstinentiam a carnibus et a vino, multas infirmitates excessui 
praecipue nutritionis et comestionis carnium adscribentes. 

Descendens deinde ad singulas petitiones in casu, favorabilem se prae- 
bet abrogationi ieiunii in vigilia sanctorum apostolorum Petri et Pauli, 
prout postulatur ab Episcopis Aniciensi et Foroiuliensi et ab Emo Archie- 
piscopo Mechliniensi; eo quod, quum in his locis festivitas SS. Aposto- 
lorum translata sit in Dominicam infra octavam, iam minus congruere 
videtur huic vigiliae ieiunium. Item plus minusve assentit petitionibus 
Archiepiscopi Varsaviensis, sive quia rationes adductas invenit graves 
et iustas, sive etiam quia, quae petuntur, iamdiu obtinent aliis in regio- 
nibus, quae minorem habent huius relaxationis necessitatem. Relinqueret 
tamen vetitum usum lacticiniorum tribus in anno diebus, nempe vigilia 
Nativitatis Domini, et Assumptionis B. V., nec non feria sexta hebdo- 
madae maioris, qua in feria prohiberet etiam condimenta ex lacticiniis. 

Consultor denique Episcopis Philippinis responderet, ut gaudeant 
impetratis. Nam qui non sunt sacerdotes cum sola Oruciata possunt 
edere ova ac lacticinia quibuscumque diebus; et cum Cruciata et sum- 
mario carnium ova, lacticinia et carnes omnibus diebus, exceptis quoad 
carnes die Cinerum, singulis feriis sextis per Quadragesiman, quatuor 
postremis diebus hebdomadae maioris, et vigiliis Nativitatis et Pen- 
tecostes, Assumptionis B. M. V. et sanctorum apostolorum Petri et 
Pauli. Constitutio autem Pauli III Altitudo concessit, ut tantum in vigi- 
lia Nativitatis et Resurrectionis D. N. I. C., et omnibus sextis feriis 
Quadragesimae ieiunare teneantur, utque, « quadragesimalibus et aliis 
« prohibitis anni temporibus, lacticiniis, ovis et carnibus tum temporis 
« dumtaxat vesci possint, quum ceteris christianis, ob aliquod sanctum 
«opus obeundum, similibus cibis vesci posse a Sede Apostolica pro 
«tempore fuerit concessuia » Porro, cumulando haec indulta, fideles 
in Insulis Philippinis ieiunarent tantummodo novies in anno, septies sci- 
licet in sextis feriis Quadragesimae, nec non in vigilia Nativitatis et in 
Sabbato sancto; semper autem, his quoque diebus, edentes ova et lacti- 
cinia. Haec autem concessio videtur exorbitans, sive quia, praeter hos dies 
ieiunii et abstinentiae, non aliis diebus a carnibus abstinerent quam die 
Cinerum, feria quarta et quinta hebdomadae maioris et vigiliis Penteco- 
stes, Assumptionis B. M. V., et SS. Petri et Pauli; sive etiam quia non 

verificantur causae, ob quas Paulus III indultum Indis concessit, scilicet 
« propter novam ad fidem eorum conversionem, et ipsius gentis infirmi- 
« tatem ». 

RESPONSA. — Emi Patres S. Congregationi Concilii, in plenario coetu 
diei 3 Aprilis 1909, propositis postulatis respondere censuerunt: 

Ad I. Consiliwm dandum SSiio pro gratia iuxta petita, quoad festa san- 
ctorum apostolorum Philippi et Iacobi, 8. Ioannis evangelistae, et inventionis 
8S. Crucis extra urbem Hierosolymitanam, nec non feriam secundam post Pa- 
scha Resurrectionis et feriam secundam post Pentecosten; quoad translationem 
solemnitatis SSmi Corporis Christi et Purificationis B. M. V., non expedire. 

Ad II. Consiliwm dandum SSmio pro gratia iuxta petita, translato tamen 
festo 8S. Marci in Dominicam proxime sequentem. 

Ad III. Supplicandum SS8Siio pro gratia iuxta votum Archiepiscopi. 

Ad IV et V. Consilium dandum SSiio pro gratia iucta petita. 

Ad VI. Supplicandum SS8iio pro gratia iuata petita, excepta feria sexta 
in Parasceve. 

Ad VII. Non expedire. 

Facta autem SSmo D. N. Pio PP. X relatione die 5 Aprilis eiusdem 
anni Sanctitas Sua responsiones EmMorum Patrum approbavit, et gratias 
iuxta eorundem votum concedere dignata est. 


L. 8. Tulius Grazioli, Subsecretarius. 


S. CONGREGATIO RITUUM 


I 
RATISBONEN. 


DECRETUM CONFIRMATIONIS CULTUS AB IMMEMORABILI TEMPORE PRAE- 
STITI SERVO DEI FRIDERICO A RATISBONA, ORD. EREMIT. 8S. AUGUSTINI, 
BEATO NUNCUPATO. 


Causa de cultu immemoriali, praedicto servo Dei Friderico exhibito, 
ad sacram Rituum Congregationem delata est, una cum actis processua- 
libus in ecclesiastica Curia Ratisbonensi adornatis. Super vita ac gestis 
eius pauca quidem nota sunt; plura tamen super enunciato cultu ex pro- 
cessu eruuntur. Ratisbonae ortus, et lustrali aqua in sacro fonte ablutus, 
in domesticis aedibus pueritiam exegit, ingenui animi candore ac simplici- 
tate praestantem. Deo servire unice intentus, mundo eiusque blanditiis 
et illecebris valedicit, et penes Eremitas Augustinianos ingressum petit 

atque obtinet. Quum nec genere nec doctrina polleret, fratribus operariis 
adnumeratur. Infimus officio, sed excellens virtute, seniores ac digniores 
sanctimoniae laude aequat vel superat, caelestibus etiam charismatibus 
donatus. In lignaria officina coenobii, dum findendis securi truncis incum- 
bit, mentem ad superna elevans, se coram divino tabernaculo sistere co- 
gitat, sacroque mysterio ac cibo refici vehementer cupit. Humilis ac labo- 
riosus operarius dignus habitus est mercede sua, magna nimis. Ut enim 
documenta narrant, ecce Angelus apparet et Friderico panem vivum et 
vitalem ex altaris convivio allatum reverenter ministrat. « Beatus ille ser- 
« vus, quem quum venerit dominus eius invenerit vigilantem »! Caritatis 
igne incensus, sicut in Deum ita et in proximum. Servus Dei alterum acci- 
pit praemium ex divino testimonio. Nam, dum ad sustentandos pauperes, 
quosdam panes ex monachorum cistellis susceperat atque scapulari invo- 
lutos ad ostium distribuendos ferebat, illi occurrit Prior, sciscitans quid 
ferret. Et Fridericus, potius facto quam verbo respondens, aperto scapu- 
lari, lignorum fragmenta ostendit, quae mox, mutata specie ac in veros 
panes reversa, egenis famelicis satiandis ad ipso porriguntur. Altera die, 
dum in cella vinaria pro sodalibus potum educit e dolio, Fridericus, ex- 
templo a Priore vocatus, dimissa amphora, dolium relinquit cum fora- 
mine aperto, et Praesidem promptus adit. Attamen vinum haud effusum, 
sed veluti congelatum intra dolium cum omnium admiratione reperitur. 
Quem prodigiosum eventum idem Prior promptae obdientiae fratris ad- 
scripsit, illumque postea mentione dignum existimavit aque opportune 
retulit Iordanus de Saxonia in suo opere Vitae Fratrum Eremitarum 
S. Augustini (lib. II, cap. 3, de virtute et efficacia fructuque verae et sanctae 
obedientiae). Pius ac studiosus cultor decoris divinae domus, alterum quo- 
que favorem caelestem meruisse fertur. Friderico enim aram Dei ador- 
nanti, hiemali tempore, vernantes, lectissimae ac suaviter olentes rosae 
angelicis manibus offeruntur. Demum inter cetera misericordiae opera 
praestat recensere aegrotorum curam: quod caritatis officium exercens 
Fridericus, quadam die, diuturno labore defessus, ad aegroti lectum somno 
correptus est. Tunc in somnis vidit Angelum dormientis locum munusque 
assumere. Quum autem experrectus esset, aegrotum invenit integre sana- 
tum, sine dubio, ab eodem Angelo, salutis medico ac curatore. Quod atti- 
net ad praecipuum causae obiectum seu cultum immemorialem, complura 
producta sunt in sessionibus et in actis processus argumenta, ex quibus 
nonnulla iuvat summatim delibare. Atque imprimis imago Servi Dei, albo 
habitu induti ac stantis elatisque manibus orantis, eiusque duodecim mi- 
raculorum, expressa ex antiquiori tabula, quae erat in loco sacro, et ad 
Friderici sepulcrum apposita a Priore Corrado Schleier an. 1481, et repe- 

tita a Felice Milensio Augustiniano in opere De monac. Erem. 8. Augu- 
stini, an. 1613, et a Matthaeo Redero, Soc. Iesu, in libro Bavaria sancta, 
an. 1615. In huiusmodi tabula Dei Famulus gloriola et aureola in capite 
ac prodigiis ab eo gestis decoratus exhibetur cum sequenti inscriptione: 
«Anno Dom. McccxxIx obiit frater Fridericus, laicus devotus, in die 
«8. Andreae, cuius meritis haec divina potentia peregit miracula ». Ex- 
stant posteriores imagines, uti an. 1637 cum nimbo, et an. 1684 cum ti- 
tulo Beati ceterisque cultus signis, occasione inventi eius corporis, aliae- 
que similes. Insuper in codice latino regiae bibliothecae Monacensis 
n. 14892, circa an. 1514, et sequenti conscripto a Dionysio Menger biblio- 
thecario et Priore monasterii Ratisbonensis S. Emmerani, Eremitarum 
Discalceatorum, Servus Dei honorifice commemoratur, atque in calen- 
dario ipsius monasterii, ad an. 1519, post diem et annum emortualem, 
legitur: « Beatus frater Fridericus, conversus Ordinis Fratrum Eremita- 
«rum 8. Augustini, sepultus in sinistro cornu altaris Corporis Christi eius- 
«dem monasterii ». Inscriptio nominis in calendario, titulus Beati, locus 
insignis ad sepulturam simplici converso assignatus, uti publicae venera- 
tionis indicia, inter cetera, sunt recensita. Sicuti vero exordium et pro- 
gressum, ita continuationem cultus usque in praesens, ad normam decre- 
torum s. m. Urbani Papae VIII, acta processualia pluribus allatis argu- 
mentis comprobare student, tum exhumationibus ossium, quae saeculis 
XV, Xv et xix rite peractae sunt, tum ex scriptoribus idoneis et fide 
dignis, qui titulum Beati Friderico tributum, annuentibus Ordinariis, cum 
fama prodigiorum et cum publica imaginum ac reliquiarum veneratione, 
accurate describunt; prouti fit in doctis suffragiis ad enunciatum finem 
prolatis. Quibus actis processualibus cum subsequente sententia favora- 
bili Rmi Ordinarii Ratisbonensis Romam ad sacram Rituum Congrega- 
tionem trasmissis ac recognitis, quum omnia in promptu essent, ut de 
cultu immemoriali confirmando ageretur, instante Rmo P. Augustino 
Zampini, Ordinis Eremitarum Augustinianensium postulatore generali, 
communia vota ipsius Ordinis et civitatis ac dioeceseos Ratisbonensis 
depromente, Emus Dfius Cardinalis Dominicus Ferrata, huius causae po- 
nens seu relator, in ordinario sacrorum Rituum Congregationis coetu, 
subsignata die ad Vaticanum coacto, sequens dubium discutiendum pro- 
posuit: an sententia iudicis a Rio Diio Episcopo Ratisbonensi delegati, 
super cultu ab immemorabili tempore exhibito praefato Servo Dei seu super 
casu excepto a decretis s. m. Urbani Papae VIII, sit confirmanda in 
casu et ad effectum de quo agitur? Et Emi ac Rmi Patres sacris tuendis 
Ritibus praepositi, post relationem eiusdem Eminentissimi Ponentis, au- 
dito voce et scripto R. P. D. Alexandro Verde, sanctae fidei Promotore, 

omnibus maturo examine perpensis, rescribendum censuerunt: A ffirma- 
tive, seu confirmandam esse sententiam, si Sanctissimo placuerit. Die Iv 
Maii MCMIX. 

Facta postmodum de his sanctissimo Domino nostro Pio Papae X 
per infrascriptum Cardinalem sacrae Rituum Congregationi Praefectum 
relatione, Sanctitas Sua rescriptum sacrae eiusdem Congregationis ratum 
habuit et probavit, die xm, eisdem mense et anno. 


Fr. S. CARD. MARTINELLI, Praefectus. 


L. S. 
+ D. Panict, Archiep. Laodicen., Secretarius. 


II 
NEAPOLITANA 


DECRETUM INTRODUCTIONIS CAUSAE PRO BEATIFICATIONE ET CANONIZA- 
TIONE VENERABILIS SERVI DEI PLACIDI BACCHER, PRESBYTERI SAECU- 
LARIS E TERTIO ORDINE 8S. DOMINICI, RECTORIS VETERIS ECCLESIAE 
SS. NOMINI IESU DICATAE IN URBE NEAPOLITANA,. 


Dives in misericordia Deus congruentem temporibus conferens opem, 
in sinu Ecclesiae suae opportune suscitat sacerdotes, Christi spiritu ple- 
nos, qui evangelii praedicatione aliisque ministerii et caritatis operibus 
divinae gloriae et proximorum saluti assidue incumbunt. Inter hos merito 
recensetur servus Dei Placidus Baccher, sacerdos saecularis e tertio Or- 
dine 8. Dominici, qui ad sacram aedem a Jesu veteri nuncupatam Nea- 
poli regendam destinatus, multiplex atque apostolicum opus libenter sus- 
cepit, et per annos ultra quadraginta usque ad vitae exitum sanctissime 
explevit. In praefata civitate ex Vincentio Baccher, Ordinis Constanti- 
niani equite, et Catharina Cinque, uxore piissima, die vm Aprilis anni 
MDCCLXXXI natus, eadem die in paroecia SS. Iosephi et Christophori bap- 
tizatus est. A primaeva aetate, posthabitis puerilibus ludis ac oblectamen- 
tis, pietatis et abstinentiae simul praebuit indicia. Rudimentis studiorum 
privatim imbutus, sacerdoti doctrina et religione praestanti Raphaeli 
Schiairo traditur, superioribus disciplinis instituendus. Eo praeceptore, 
studiis ac virtutibus valde profecit; dumque ingenium suum litterariis 
exercitationibus acuebat, animum devotis lectionibus sacrisque caeremo- 
niis recreabat, sive in domestico sacello, sive in publico templo. Absoluto 
litterarum curriculo, illustre collegium, quod patres Ordinis Praedicato- 
rum moderabantur, huic novo discipulo patuit, veluti amplior religionis 
ac scientiae palaestra. A schola matutina ad ecclesiam se conferebat, ut 

sacrosancto Missae sacrificio adsisteret precibusque vacaret, non minus 
sibi delectationem quam adstantibus admirationem salutariter excitando. 
Memoratu dignus est amor quo aestuabat in SSmum Eucharistiae sacra- 
mentum, cum constanti desiderio hune panem angelicum frequenter reci- 
piendi, simulque aifectus erga Deiparam Virginem magis in dies invale- 
scens per devotam ac quotidianam Rosarii recitationem. Sicut in igne 
probatur, ita virtus in tribulatione agnoscitur et perficitur. Neque defuere 
Servo Dei spiritus angustiae et corporis afflictationes. Opera enim Nova- 
torum, invecta in civilem ordinem perturbatione, ipsius familia, ne a 
iurata Regi fide descisceret atque a suo statu declinaret, perduellium 
minis ac persecutioni obnoxia in carcerem coniecta fuit. Ab ea seiunctus, 
aequalem vim, iniuriam carcerisque squalorem subiit Placidus, cui, in 
summa inopia et afflictione, unicum relictum fuit levamen ac subsidium, 
B. Mariae Virginis corona precatoria. Haec illi vigorem ac constantiam 
addidit ad custodis carceris eiusque uxoris vexationes superandas et prae- 
sentem calamitatem invicto animo tolerandam. Quin imo misericors Deus, 
qui dilectos suos angustiis et tribulationibus oppressos benigna misera- 
tione erigit ac solatur, Famulum suum in medio carceris et certaminis 
non dereliquit, sed caelestibus auxiliis ac peculiari consolatione susten- 
tavit. Fertur quoque ipsa beatissima Virgo miro circumfusa splendore 
eidem apparuisse, neque solum proximam libertatem, sed etiam sacerdo- 
tium et regimen illustris ecclesiae Neapoli suscipiendum praedixisse. Con- 
stans in proposito, et subversorum sive blanditias sive minas respuens, 
in carcerem magis asperum atque horridum traducitur, cum facinorosis 
ac damnatis ad supplicium sociatus. In iudicium deductus, dum senten- 
tiam capitis exspectabat, remissionis decretum ac libertatis veniam ino- 
pinato consequutus est. Rursus quaesitus, ut ante iudices severiores effectos 
sisteret, opitulante beata Virgine, ex eorum manibus ereptus est, liber et 
incolumis. Divini beneficii memor adolescens, clericali militiae iam incli- 
natus, ecclesiasticis disciplinis addiscendis in collegio patrum S. Dominici 
sedulam dat operam, dignusque est habitus, qui per singulos gradus ad 
minores et maiores Ordines eveheretur. Sacerdotio auctus, primum Sacri- 
ficium Deo devotissime obtulit die xxx maii anni MDCCCVI in ecclesia 
S. Luciae ad Montem, religiosis Aleantarinis concredita. A legitima aucto- 
ritate ad ministerium evangelicae praedicationis exercendum statim missus, 
qua scientia, qua eloquentia, quo studio atque animi fervore huiusmodi 
officium constanter usque ad mortem impleret, non minus ex concursu 
fidelium cuiusvis gradus et ordinis ad conciones, quam ex ubere gratiae 
et veritatis fructu, quem ipsi percipiebant, inferre licet. Verum, Deo ita 
disponente, pius ac doctus sacerdos prae ceteris electus est, ut ecclesiae 
veteri a SSmo Nomine Iesu nucupatae praeponeretur. Regina enim Caro- 

lina Annuntiata, quum illam ecclesiam, tempore subversionis desertam, 
incultam suisque bonis spoliatam, etiam post ordinem restitutum in ma- 
ximo periculo esse prospiceret, ut in profanum usum vel theatrum con— 
verteretur, divino cultui servandam voluit, cum interventu ecclesiasticae 
auctoritatis, et sub regimine clarissimi sacerdotis Placidi, qui munus geren- 
dum suscepit, praehabito etiam consilio ac beneplacito tum P. Francisci 
Bianchi, e congregatione Clericorum regularium 8. Pauli Barnabitarum, 
tum P. Salvatoris Pignataro sui confessarii, postea Archiepiscopi 8. Seve- 
rinae. Totus verbo Dei praedicando intentus caelestem doctrinam in audien- 
tium mentes infundebat, eorumque corda ad timorem et amorem Dei, nec- 
non ad omnia pietatis christianae exercitia frequentanda mire inflammabat. 
De Christo patiente ac de Virgine perdolente sermonem habens, praesertim 
infra Dominicae Passionis hebdomadam ac diebus bacchanalium in fletus 
gemitusque dissolvebatur. Neque solum verbis et lacrimis, sed plerumque 
virgis ac loris, quibus corpus suum verberabat, adstantes ad vitam poeni- 
tentem ac meliorem agendam movebat. Inter beatos coelites S. Aloisium 
Gonzaga et S. Ianuarium Episcopum martyrem peculiari devotione ac 
cultu prosequebatur. Insuper omni studio satagebat, ut pueri et iuvenes, 
illius patrocinio et exemplo, integram piamque ducerent vitam, et Neapoli- 
tani cives praecipuum suae urbis patronum solemni ritu ac supplicatione 
colerent, eiusque sacras exuvias, prodigiosum sanguinem atque argenteum 
simulacrum veluti gratiarum thesaurum sanctae ac fidenter custodirent. 
Quod egit Servus Dei ad honorandam Immaculatam B. Mariae V. Con- 
ceptionem, eo potissimum consilio, ut Neapolitanorum mores emendaret 
et ad virtutem alliceret, haud facile verbis exprimi potest. Praevium no- 
vendiale, pervigilium atque festum ipsius Virginis Immaculatae missionis 
sacrae locum tenebant, atque innumeri fideles rite expiati ad sacram syna- 
xim accedebant. Neque umquam ab illorum civium memoria excidet simu- 
lacrum Immaculatae Conceptionis super ara maiori memoratae ecclesiae 
expositum, quod, adstante clero ac populo frequentissimo atque utriusque 
Siciliae Rege cum familia, auctoritate et decreto Rmi Capituli vaticani, 
die xxx decembris a. MDCCCXXVI, ab eiusdem Capituli delegato, Cardi- 
nali Ruffo Scilla, aurea corona decoratum fuit. Neapolitanis beatissimae 
Virgini constanter devotis auspicatissima illa dies solemnitatis et laetitiae 
praebuit etiam incrementum pietatis et cultus erga dulcissimum Immacu- 
latae Conceptionis mysterium, dignaque laus tribuenda est Placido, illius 
sacrae caeremoniae auctori praecipuo, atque Deiparae Virginis Immacu- 
latae amantissimo filio. Verum, dum piissimus rector, tertio Ordini S. Do- 
minici etiam adscriptus, studiose curabat, ut in suo templo sacrae con- 
ciones ac functiones rite ac devote peragerentur, atque altaria, supellectiles 
aliaque omnia munda et nitida forent-domum enim Dei et locum ora- 

tionis ac oblationis decet sanctitudo — lethali morbo corripitur. Quo in 
dies ingravescente, Placidus se suosque filios spirituales ac patriam Chri- 
sto Deo et Virgini Matri Immaculatae ceterisque sanctis patronis enixe 
commendat. Demum, Sacramentis Ecclesiae refectus ac meritis et virtu- 
tibus dives, die x1x octobris, in festo Puritatis B. Mariae Virginis, anno 
MDCCCLI in caelestem patriam evolavit. Exanime corpus in privato sacello 
S. Aloisii per tres dies mansit expositum, confluentibus omni ex ordine 
civibus et Rege eiusque filiis atque etiam Infante Hispaniae cum familia 
tune Neapoli degente. Omnes certatim suam existimationem et venera- 
tionem in Dei Famulum demonstrabant. Idem corpus in ecclesiam delatum 
solemnique funere honoratum, prope altare Immaculatae Conceptionis 
humatum est. Obitum sacerdotis vere apostolici celebritas et fama sancti- 
tatis subsequuta est in dies magis clara ac diffusa etiam in exteras regiones. 
Hine super ea processus ordinarius informativus in ecclesiastica Curia Nea- 
politana confectus est atque sacrae Rituum Congregationi iuxta morem 
exhibitus. Peracta autem revisione scriptorum Servi Dei, quum nihil ob- 
staret, quominus ad ulteriora procedi posset, Rmo P. Mauro Maria Kaiser, 
Ordinis Praedicatorum et huius causae postulatore, attentisque litteris 
postulatoriis quorundam Emorum S$. R. E. Cardinalium, plurium Rmorum 
sacrorum Antistitum, necnon Capitulorum et Ordinum Religiosorum, Emus 
et Rmus Diius Cardinalis Vincentius Vannutelli, Episcopus Praenestinus, 
eiusdem causae ponens seu relatnr, in ordinariis sacrorum Rituum Con- 
gregationis comitiis subsignata die ad Vaticanum coadunatis, sequens du- 
bium discutiendum proposuit: an signanda sit commissio introductionis 
causae in casu, et ad effectum de quo agitur? Et Emi ac Rmi Patres sacris 
tuendis Ritibus praepositi, post relationem ipsius Emi Ponentis, audito 
voce et scripto R. P. D. Alexandro Verde sanctae fidei Promotore, omni- 
bus diligenter perpensis, rescribendum censuerunt: Affirmative, seu signan- 
dam esse commissionem introductionis causae, si Sanctissimo placuerit. Die 
IV maii MDCCCCIX. 

Quibus omnibus sanctissimo Domino nostro Pio Papae X per infra- 
scriptum Cardinalem sacrae Rituum Congregationis Praefectum relatis, 
Sanctitas Sua rescriptum sacrae eiusdem Congregationis ratum habens, 
propria manu signare dignata est commissionem introductionis causae 
praefati venerabilis servi Dei Placidi Baccher, presbyteri saecularis e 
tertio Ordine S. Dominici, rectoris veteris ecclesiae SSho Nomini Iesu 
dicatae in urbe Neapolitana, die xm, eisdem mense et anno. 


Fr. S. CARD. MARTINELLI, Praefectus. 


L. 8. 
+ D. Panici, Archiep. Laodicen., Secretarius. 

Ill 
DECRETUM 


CIRCA EMOLUMENTA PERCIPIENDA A CHORALIBUS OCCASIONE PROCESSUUM 
BEATIFICATIONIS ET CANONIZATIONIS. 


Sanctissimus Dominus noster Pius Papa X per decretum generale 
8. R. diei 13 iulii anni 1904, de dispensatione a choro, qua fruuntur sive 
operam navantes conficiendis processibus sive testes in causis beatifica- 
tionis et canonizationis, statuit atque indulsit, ut chorales omnes et sin- 
gulis in casu habeantur tamquam praesentes in choro, mutato officio; et 
ideo omnia percipiant emolumenta etiam eventualia. Hinc a sacra Rituum 
Congregatione expostulatum est: an inter emolumenta percipienda com- 
prehendantur quoque ea quae vulgo falle vocantur, non obstante quacum- 
que antiqua atque etiam immemoriali consuetudine contraria? 

Et sacra eadem Congregatio, exquisito Commissionis liturgicae suf- 
fragio, re accurato examine perpensa, rescribendum censuit: Affirmative, 
sunt enim praesentes. 

Atque ita rescripsit ac declaravit, die 25 maii 1909. 


Fr. 8S. CARD. MARTINELLI, Praefectus. 
L. 8. 
t D. Panici, Archiep. Laodicen., Secretarius. 


SECRETARIA STATUS 


EPISTOLAE 
I 


AD R. P. D. STANISLAUM TOUCHET, EPISCOPUM AURELIANENSEM, OB TRI- 
DUANA SOLEMNIA B. IOANNAE DE ARC FELICITER AURELIAE ACTA. 


En ce jour solennel, mémorable, ot Orléans tressaille enthousiaste, et 
répéte les échos des fétes de St-Pierre 4 Rome pour la béatification de 
Vhéroine nationale frangaise, Jeanne d’Arec, voyant réunis autour de son 
digne Evéque, Monseigneur Touchet, LL. EE. les Cardinaux Lugon, An- 
drieu, et Coullié absent, mais présent de cceur, quarante-huit Archevéques 
et Evéques, pour solemniser le tridwwm en Vhonneur de la Pucelle d’Or- 
léans, aujourd’hui la Bienheureuse, le Saint-Pére Pie X, touché des sen- 

timents de foi, de fidélité, exprimés, par trés noble dépéche, bénit avec 
effusion de coeur Cardinaux, Archevéques, Evéques, tous les fidéles, les 
pélerins, et prie le Ciel, que la bienheureuse Jeanne d’Arc soit toujours 
ange tutélaire de la France. 

Rome, 8 Mai 1909. 


L. & S. R. CARD. MERRY DEL VAL. 


AD RR. PP. DRODER, HECTOR ET SCHWANE, E CONGREGATIONE OBLATORUM 
B. M. V. IMMACULATAE, OB EDITUM OPUS «GOFFINES HANDPOSTILLE ». 


RR. Patres, 


Munus, quod beatissimus Pater mihi detulit, libentissime expleo, gra- 
tias plurimas vobis persolvens pro volumine ad eandem Sanctitatem Suam 
misso, quod inscribitur Goffines Handpostille, quodque debita ecclesiastica 
adprobatione praeditum est. Hoc etiam vobis laeto animo significare pro- 
pero, illud filiale atque devotum obsequium gratum ac iucundum Summo 
Pontifici obvenisse. Ipse enim in eam spem adductus est, ut haec nova 
aucta editio tam noti auctoris, Goffine, sancti evangelii veritates nec non 
liturgicos ritus explanans atque dilucidans familiis christianis, maxime 
eisdem profectura sit, easque a venenatis pascuis arcere ac servare possit. 
Sanctitas igitur Sua, de istis laboribus, a vobis in laudabilem finem exan- 
tlatis, ex corde gratulatur, simulque benevolentis animi Sui testem, aeter- 
norumque auspicem bonorum, apostolicam benedictionem peramanter vo- 
bis impertitur. Gratulationes denique meas addo, et pro altero eiusdem 
operis exemplari, benigne mihi exhibito, grates quam maximas vobis per- 
solvo, dum, sensus existimationis in vos meae confirmans, permanere 
gaudeo vobis. 

Romae, die 11 Maii 1909. 

addictissimus 
L. 8 S. R. CARD. MERRY DEL VAL. 


III 


AD SPECTABILEM VIRUM CAROLUM WOESTE, MINISTRUM STATUS ET PRAESI- 
DEM FOEDERATIONIS SOCIETATUM CATHOLICARUM IN BELGIO. 


Monsieur le Président, 


J’ai eu le plaisir de recevoir per l’entremise de Mgr le Nonce aposto- 
lique de Bruxelles, l’adresse 4 Sa Sainteté de la fédération des cercles 

catholiques, des associations constitutionelles et catholiques, et des asso- 
ciations ouvriéres catholiques de la Belgique, réunis &4 Marche pour leur 
40me assemblée générale. Je me suis empressé de déposer cette adresse 
entre les mains du Saint Pére. Ce nouveau et constant témoignage de 
ferme et sincére foi catholique, d’entiére soumission aux enseignements 
de l’Eglise, de profond dévouement au Saint Siége, qu’une fois encore la 
noble et vaillante Belgique vient d’exprimer au Souverain Pontife, a été 
pour son cur paternel le sujet d’une vive joie. Vous avez voulu choisir 
cette année la ville de Marche, comme le siége de votre assemblée, sur- 
tout pour y célébrer anniversaire de ce jour mémorable, qui vous réu- 
nissait, il y a 25 ans, dans cette méme ville, pour former alors le dessein 
magnanime de travailler de toutes vos forces & redonner le pouvoir aux 
catholiques et coopérer ainsi au vrai bonheur de la Belgique! Le Seigneur 
a couronné d’un plein succés vos généreux efforts! En exprimant sa haute 
satisfaction & vous, Monsieur le Président, aux membres de la fédération 
des associations catholiques, pour les cwuvres admirables que vous avez 
su accomplir pour le bien de |’Eglise et de leur pays, durant ces 40 an- 
d’un apostolat intense, Sa Sainteté est persuadée que vous suivrez tous 
jours les traces d’un passé si glorieux pour la Belgique! C’est dans ces 
vues et ces sentiments que le Souverain Pontife vous exprime sa recon- 
naissance pour le sincére hommage de votre dévouement filial. Comme 
gage de son affectueuse bienveillance et des faveurs divines sur vous et 
sur vos @uvres, le Saint Pére envoie de tout cour la bénédiction aposto- 
lique & vous, Monsieur le Président, ainsi qu’s tous les membres de la 
fédération. Veuillez agréer, Monsieur le Président, expression de mes 
sentiments trés distingués. 
Rome, le 13 Mai 1909. 


L. 8 8S. R. CARD. MERRY DEL VAL. 


IV 


AD R. D. LAURENTIUM DOCT. WERTHMANN, PRAESIDEM FOEDERATIONIS OM- 
NIUM CATHOLICAE CARITATIS INSTITUTORUM IN GERMANIA. 


Revme Domine, 


De mandato beatissimi Patris, libenter significo, Sanctitatem Suam, 
praeter eos sensus quos tibi et peregrinantibus, a te ductis, in audientia 
diei 16 huius mensis, viva voce exprimere dignata est, maxima quoque in 
existimatione habere societatem omnium congregationum, operum, atque 

institutorum, caritatis catholicae, quae in Germania mirum quantum, te 
praeside, floret. Summo autem Pontifici, non solum admirationi, sed etiam 
solacio est, perspicere, societatem istam omnium Germaniae Episcoporum 
adprobatione, auxilio et pleno favore gaudere, eandemque in qualibet 
christianae caritatis manifestatione, nec non in quovis Germaniae uni- 
versae loco, uberrimos fructus adferre, et magis magisque in dies augere 
atque florescere. 

Qua de re summopere gaudens, beatissimus Pater, dum vota susci- 
pit pro benemeritae praedictae societatis incremento ac prosperitate, ad 
hunc finem tibi, omnibus congregationibus, operibus, institutis ad socie- 
tatem pertinentibus, nec non illorum membris atque sociis, ac praeterea 
pauperibus, orphanis, puellis aegrotis, ceterisque omnibus, qui ab eadem 
societate adiuvantur et consolatione adficiuntur, petitam apostolicam be- 
nedictionem, iterum iterumque effuso animo, impertitur. Hane occasio- 
nem nactus, sensus existimationis in te meae confirmo, et permanere 
gaudeo tibi. 


Romae, die 21 Maii 1909. 
addictissimus 


L. 8 S. R. CARD. MERRY DEL VAL. 


APPENDIX 


DECRETA INEDITA SS. CONGREGATIONUM CONCILI ET RITUUM 


I 
DUBIA 


CIRCA DECRETUM DE SPONSALIBUS ET MATRIMONIO 


Ad S. Congregationem Concilii proposita fuerunt sequentia dubia: 

I. Utrum sub art. IX, § 2, decreti Ne temere, in exceptione: « nisi pro 
«aliquo particulari loco aut regione aliter a S. Sede statutum sit», com- 
prehendantur instructio S. Congregationis pro Negotiis ecclesiasticis ex- 
traordinariis anno 1844 pro imperio Russiaco et regno Poloniae: « Re- 
«spondendum oretenus, matrimonia mixta, quae in Russiaco imperio et 
«in regno Poloniae inita sint praeter formam a Tridentino Concilio prae- 
«scriptam, esse prudenter dissimulanda, et, quamvis illicita, pro validis 

« habenda, nisi tamen aliud obstet dirimens canonicum impedimentum », 
et extensio declarationis Benedictinae ad Poloniam in imperio Russiaco, 
a Pio VI, 2 Martii 1780 facta,. 

Il. Utrum, attenta praefata instructione 8. Congregationis pro Ne- 
gotiis ecclesiasticis extraordinariis anni 1844, et extensione declarationis 
Benedictinae, a Pio VI, anno 1780 facta, matrimonia mixta, post decre- 
tum Ne temere, incipiendo a Paschate anni 1908, contracta coram mini- 
stro acatholico in imperio Russiaco pro validis habenda sint. 


Die 8 Iulit 1908 
Sacra Congregatio Concilii Tridentini interpres, ad supra relata dubia 
respondendum censuit: 
Ad I. Negative. 
Ad II. Provisum in primo. 
Facta postmodum relatione SSmo D. N. Pio PP. X, Sanctitas Sua 
resolutionem Emorum Patrum approbare dignata est. 


VINCENTIUS CARD. Episc. PRAENEST., Praefectus. 


B. Pompili, Secretarius. 


II 
BERGOMEN. 


DE RELIQUUIS 8. CRUCIS ET SANCTORUM, DE “CREDO,, IN MISSA NON EXPO- 
SITIS RELIQUIIS INSIGNIBUS, ET DE FUNDO COLORATO ALBARUM. 


Rmus Diius Iacobus Maria Radini Tedeschi, Episcopus Bergomensis, 
quae sequuntur dubia huius sacrae Congregationis iudicio reverenter sub- 
iecit, videlicet: 

I. An reliquia sacrosanctae Crucis D. N. I. C. et reliquiae Sanctorum 
in eadem theca includi atque exponi possint super parvo throno corona 
in parte superiore ornato? 

II. An recitari debeat Credo in Missa, quando reliquiae insignes San- 
ctorum, de quibus festum agitur, in ecclesia non exponuntur? 

III. An toleranda sit consuetudo utendi fundis rubri vel violacei co- 
loris in fimbriis et manicis albarum? 

Et sacra Rituum Congregatio, ad relationem subscripti Secretarii, 
audito suffragio Commissionis liturgicae, omnibusque accurate perpensis, 
respondendum censuit: 


L. 8. 

Ad I. Negative, et reliquia sanctae Crucis includatur et exponatur 
in theca separata. 

Ad II. Affirmative. 

Ad III. Detur decretum n. 4048 Minoricen., 24 Novembris 1899, ad VII. 

Atque ita rescripsit, die 25 Maii 1906. 


A. CARD. TRIPEPI, Pro-Praefectus. 


ft D. Panici, Archiep. Laodicen., Secretarius. 


DIARIUM ROMANAE CURIAE 


S. CONGREGAZIONE DEL S. OFFIZIO 


Die 18 Martii 1909 


Litterarum apostolicarum in forma Brevis d. d. 31 Octobris 1908, quibus 
conceditur plenaria indulgentia universis christifidelibus in piam associationem 
adlectis, cui titulus Gebets Kreuzzug, pro recitatione cuiusdam orationis ad repel- 
lendas haereticorum insectationes, authenticum exemplar ad hanc S. Congre- 
gationem 8. Officii transmissum fuit. 

In quorum fidem etc. 


L. & 8. A. Can. Giambene, Substitutus pro Indulgentiis. 


S. CONGREGAZIONE CONCISTORIALE 


NOMINE 


Il S. Padre con decreto concistorale, da spedirsi per Bolla, si ¢ degnato di 
nominare: 

8 Maggio 1909. — Il Rev. D. Giuseppe Cordoba, canonico della metropo- 
litana di Morelia, Vescovo di Tamaulipas nel Messico. 

1 Giugno 1909. — Tl Rev. D. Patrizio Mac Kenna, professore di sacra teo- 
logia nel collegio di Maynooth, Vescovo di Clogher in Irlanda. 

5 Giugno. — Mons. Prospero Scaccia, Vescovo di Tivoli, Arcivescovo di Siena. 


L. 8. 
| 

MAGGIORDOMATO DI SUA SANTITA 


NOMINE 
La Santita di nostro Signore, con biglietto di 8S. E. Riha Mons. Maggior- 
domo, si é degnata di nominare: 


Camerieri segreti soprannumerari: 
27 Febbraio 1909. — Il Rev. D. Francesco Kamprath, dell’archid. di Vienna. 
16 Maggio 1909. — Il Rev. D. Giorgio Bezendek, della diocesi di Lavant 
27 Maggio. — Il Rev. D. Luigi Sambale, della diocesi di Breslavia; 
— Il Rev. D. Antonio Cestone, dell’archidiocesi di Conza e Campagna; 
— Il Rev. D. Angelo Raffaele Acocella, della medesima archidiocesi; 
— Il Rev. D. Antonio Rigoni, della diocesi di Modrussa; 
— Il Rev. D. Giuseppe Franciskovic, della medesima diocesi; 
— Il Rev. D. Giuseppe Kupka, della diocesi di Briinn; 
— Il Rev. D. Carlo Sentroul, dell’archidiocesi di S. Paolo nel Brasile. 


Camerieri segreti di spada e cappa soprannumerari: 
8 Marzo 1909. — Il Sig. Visconte Patrizio de Wall, della diocesi di Saint- 


Claude. 
8 Maggio 1909. — 8. E. il Principe Don Carlo Gonzaga; 
— Il Sig. Conte Imbert de la Phalecque, della diocesi di Fréjus. 
Camerieri @onore in abito paonazzo: 
Maggio 1909. — Tl Rev. D. Ettore Andreani, della dioc. di Massa Carrara; 
Il Rev. D. Tommaso Buholzer, della diocesi di Basilea e Lugano. 


Cameriere d’onore di spada e cappa soprannumerario: 
Maggio 1909. — Il Sig. Guglielmo Steffen, della diocesi di Bressanone. 


NECROLOGIO 


1 Maggio 1909. — Mons. Aristide Golfieri, Vescovo di Citta di Castello. 
23 Maggio. — Mons. Sante Mei, Vescovo titolare di Sebastopoli. 
30 Maggio. — Mons. Francesco Garcia y Lopez, Vescovo titolare di Lo- 


rima e Ausiliare di Valenza. 
3 Giugno 1909. — Mons. Apollinare Wnukowski, Arcivescovo di Mohilew, 


2 Maggio 1909. — Mons. Luigi Pizzicaria, Cappellano comune soprannu- 


merario di Sua Santita. 
25 Maggio. — Mons. Pietro Wenzel, Protonotario apostolico soprannume- 


rario e Sotto-archivista della S. Sede. 

